Title: Predkladacia správa
Author: bezakova
Last saved by: spano
Company: Urad vlady

Materiál

Návrh na zvýšenie rozpočtových výdavkov medzirezortného programu č. 02W sa predkladá na základe §10 zákona č. 303/1995 Z.z. o rozpočtových pravidlách v znení neskorších predpisov. Vychádza zo žiadosti Delegácie Európskej Komisie v SR týkajúcej sa zvýšenia prostriedkov zo štátneho rozpočtu určených na spolufinancovanie projektu PHARE SR0103.01 a následného stanoviska Národného fondu MF SR k tejto otázke.
Materiál bol predložený na pripomienkové konanie z dôvodu plnenia úloh vyplývajúcich z prijatých eurointegračných záväzkov – zabezpečenie a použitie finančných prostriedkov zo štátneho rozpočtu určených na spolufinancovanie projektov PHARE, ktoré majú byť nakontrahované do konca roku 2003 podľa Finančného memoranda Národného programu Phare 2001.
Medzirezortný program č. 02W „Podpora rómskej menšiny v oblasti vzdelávania“ je súčasťou programu PHARE SR0103.01 schváleného „Finančným memorandom 2001“ uzatvoreným medzi Slovenskou republikou a Európskou komisiou.  Zámerom projektu je zlepšiť vzdelanostnú úroveň rómskej národnostnej menšiny, podporiť jej integráciu do spoločnosti a zároveň podporiť vzájomnú toleranciu rómskej a nerómskej komunity. Program má nadrezortný charakter a z tohto dôvodu sú jeho plnením poverené Ministerstvo školstva SR a Úrad vlády SR.  Celkový rozpočet projektu PHARE SR0103.01 je 2.375.000 EUR.  Z tejto sumy je 1.700.000 EUR poskytnutých z prostriedkov Európskej únie a 675.000 EUR spolufinancuje slovenská strana prostriedkami zo štátneho rozpočtu.  V tomto zmysle boli v kapitole Všeobecná pokladničná správa pre Úrad vlády SR a Ministerstvo školstva SR v štátnych rozpočtoch na roky 2002-2004 zabezpečené výdavky pre program č. 02W vo výške 8.890.000 Sk v ŠR 2002, 14.999.000 Sk v ŠR 2003 a 6.069.000 Sk v ŠR 2004.
Pri schvaľovaní tendrovej dokumentácie ku projektu PHARE SR0103.01 vyjadrila Delegácia EK v SR nesúhlas s celkovým rozpočtom predloženým Centrálnou finančnou a kontraktačnou jednotkou MF SR. Vo svojom stanovisku zo dňa 26. marca 2003, Delegácia EK v SR uviedla, že „daň z pridanej hodnoty by mala byť pripočítaná k celkovej sume Projektu a nie z neho odpočítaná“.  Centrálna finančná a kontraktačná jednotka MF SR následne zo stanoviska vyvodila dve alternatívy postupu:
a)	navýšenie prostriedkov určených na spolufinancovanie projektu PHARE SR0103.01 v rámci medzirezortného programu č. 02W o 17.000 EUR, čo by znamenalo zachovanie celkovej sumy príspevku Európskej únie vo výške 1.170.000 EUR, alebo
b)	ponechanie terajšej výšky prostriedkov určených na spolufinancovanie projektu PHARE SR0103.01 v rámci medzirezortného programu č. 02W, čo by však znamenalo alikvotné zníženie príspevku Európskej únie o 195.000 EUR.
Za účelom riešenia vzniknutej situácie bolo dňa 15.4.2003 zvolané rokovanie zástupcov Odboru európskej integrácie MŠ SR, Národného fondu MF SR a Centrálnej finančnej a kontraktačnej jednotky MF SR. Na  tomto rokovaní predstavitelia MF SR deklarovali existenciu rezerv pre pokrytie brutto cien požadovaných tovarov.
Na základe záverov z rokovania, Sekcia ľudských práv a menšín ÚV SR požiadala dňa 7.5.2003 Národný fond MF SR o zabezpečenie zvýšenia finančných prostriedkov určených na spolufinancovanie projektu PHARE SR0103.01. Jednalo sa  o prostriedky spojené s navýšením spolufinancovanej sumy 85.000 EUR o daň z pridanej hodnoty, t.j. o 17.000 EUR.  Vo svojej odpovedi Národný fond MF SR, na základe stanoviska Odboru štátneho rozpočtu MF SR, tlmočil potrebu na základe §10 zákona č. 303/1995 Z.z. v znení neskorších predpisov predložiť na rokovanie vlády návrh na zvýšenie rozpočtových výdavkov príslušného medzirezortného programu.
S cieľom zabezpečiť plné čerpanie prostriedkov z predvstupového fondu PHARE a v súvislosti s vyššie uvedenými skutočnosťami, je potrebné zvýšiť rozpočtové výdavky medzirezortného programu č. 02W o celkovú sumu 755.480 Sk (t.j. 17.000 EUR pri kurze platnom pre štátny rozpočet 2003; rozpočtová klasifikácia: 710 – obstaranie kapitálových aktív RO).  Zabezpečí sa tak 100% kontrahovanie príslušnej časti projektu  PHARE SR0103.01 a predíde sa tak možnosti zníženia čerpania prostriedkov EÚ v rámci tohto projektu na výšku 88,5 %.
Po zvýšení rozpočtových výdavkov medzirezortného programu č. 02W o celkovú sumu 755.480 Sk z kapitoly Všeobecná pokladničná správa štátneho rozpočtu na rok 2003, budú prostriedky na spolufinancovanie projektu PHARE SR 0103.01 využité nasledovne:
a)	prostriedky na spolufinancovanie podprogramu v rámci programu č. 02W01 pre Úrad vlády SR v sume 6.283.320 Sk (t.j. 6.150.000 Sk rozpočtovaných v kapitole VPS štátneho rozpočtu 2003 a 133.320 Sk na základe zvýšenia rozpočtových výdavkov)
b)	prostriedky na spolufinancovanie podprogramu v rámci programu č. 02W02 pre Ministerstvo školstva SR v sume 9.471.160 Sk (t.j. 8.849.000 Sk rozpočtovaných v kapitole VPS štátneho rozpočtu 2003 a 622.160 Sk na základe zvýšenia rozpočtových výdavkov)
V budúcnosti bude potrebné navrhnúť systémové riešenie financovania dane z pridanej hodnoty pri prostriedkoch zo štátneho rozpočtu určených na spolufinancovanie projektov PHARE schválených na základe Finančných memoránd 2001, 2002 a 2003.  Jedným z možných riešení je aj novelizácia existujúcej vyhlášky MF SR č. 94/1996 o rozsahu a spôsobe vrátenia dane z pridanej hodnoty, ktoré vyplýva z medzinárodnej zmluvy v rámci projektov zahraničnej pomoci.  Tá totiž komplexne upravuje spôsob vrátenie dane z pridanej hodnoty pri financovaní z prostriedkov Európskej únie, nevenuje sa však prostriedkom zo štátneho rozpočtu určeným na spolufinancovanie projektov financovaných z prostriedkov Európskej únie.